**ΔΗΜΟΤΙΚΟ ΣΧΟΛΕΙΟ ΑΝΑΦΩΤΙΔΑΣ**

**Γρηγόρη Αυξεντίου 12 , 7573**

**ΤΗΛ.: 24811210, ΦΑΞ: 24811211**

**Email: dim-anafotida-lar@schools.ac.cy**

   Σεπτέμβριος 2017

**ΕΠΙΚΟΙΝΩΝΙΑ ΣΧΟΛΕΙΟΥ – ΟΙΚΟΓΕΝΕΙΑΣ (1)**

**Ενημέρωση Γονέων για τη σχολική χρονιά 2017-2018**

Αγαπητοί γονείς/κηδεμόνες,

Σας απευθύνουμε εγκάρδιο χαιρετισμό και σας ευχόμαστε υγεία, ευτυχία, καλή και παραγωγική  σχολική χρονιά .

Σας διαβεβαιώνουμε ότι θα καταβάλουμε κάθε δυνατή προσπάθεια για την πρόοδο και προκοπή των παιδιών του σχολείου μας. Πιστεύουμε πως με τη δική σας βοήθεια και συμπαράσταση θα πετύχουμε τα επιθυμητά αποτελέσματα στο μαθησιακό και συναισθηματικό τομέα,  αλλά και στην καλλιέργεια ορθών στάσεων. Γι΄αυτό ζητούμε και τη δική σας συνεργασία, ενίσχυση και ενδυνάμωση των προσπαθειών μας σε όλα τα επίπεδα.

Θα θέλαμε να σας ενημερώσουμε για τα πιο κάτω θέματα που αφορούν στην ομαλή λειτουργία του σχολείου μας:

**1.  ΕΥΠΡΕΠΗΣ ΕΜΦΑΝΙΣΗ ΤΩΝ ΠΑΙΔΙΩΝ ΚΑΙ ΣΧΟΛΙΚΗ ΤΣΑΝΤΑ**

-      Τα παιδιά πρέπει να έρχονται στο σχολείο καθαρά και περιποιημένα, φορώντας τη στολή τους. Να αποφεύγονται οι υπερβολές οι οποίες δε συνάδουν με τη μαθητική ιδιότητα (πολύ μακριά μαλλιά στα αγόρια, ιδιόρρυθμο κόψιμο-βάψιμο μαλλιών, ανταύγιες). Τα αγόρια προτρέπονται να έχουν κοντά μαλλιά , χωρίς παράξενα κοψίματα και τα κορίτσια να τα διατηρούν καθαρά, καλοκτενισμένα και μαζεμένα. Το τζελ στα μαλλιά καλύτερα να αποφεύγεται. Σας παρακαλούμε ακόμα να ελέγχετε τακτικά τα μαλλιά των παιδιών για ψείρες για σκοπούς πρόληψης.

-     Η σχολική βαλίτσα πρέπει να είναι συγυρισμένη με τα βιβλία-τετράδια της μέρας, τα απαραίτητα χρειαζόμενα (ξυσμένα μολύβια, χρωματιστά, σβηστήρι, ρίγα κ.ά.), καθώς και χαρτομάντιλα και δροσομάντιλα. Βιβλία που δεν χρειάζονται πρέπει να αφήνονται στο σπίτι, επειδή η μεταφορά υπερβολικού βάρους μπορεί να προκαλέσει προβλήματα υγείας στο παιδί.

**2.  ΠΡΟΣΕΛΕΥΣΗ ΤΩΝ ΠΑΙΔΙΩΝ**

Τα μαθήματα αρχίζουν καθημερινά στις 7:45 π.μ. ακριβώς και τελειώνουν στις 1:05 μ.μ.. Τα παιδιά θα πρέπει να βρίσκονται στο σχολείο το πρωί στις 7:30 π.μ. και όχι αργότερα από τις 7:40 π.μ.. Καθυστερημένη άφιξη των παιδιών στην τάξη δημιουργεί πολλά προβλήματα, τόσο στο ίδιο το παιδί όσο και στους συμμαθητές του, και γενικά στην εύρυθμη λειτουργία του σχολείου. Γι’ αυτό, σας παρακαλούμε να συνεργάζεστε με τα παιδιά σας, ώστε αυτά  να βρίσκονται έγκαιρα στο Σχολείο.

 Η άφιξη των παιδιών στο σχολείο πριν από τις 7:30 π.μ. πρέπει να αποφεύγεται. Στην περίπτωση που ένα παιδί είναι υποχρεωμένο να  κάνει κάτι τέτοιο, πρέπει:

  *Να φροντίζει το ίδιο και οι γονείς του για την προσωπική του ασφάλεια*

  *Να μη δημιουργεί προβλήματα ασφάλειας σε άλλα παιδιά*

  *Να μην καταστρέφει τη σχολική ή άλλη περιουσία*

**3.  ΕΙΣΟΔΟΙ ΤΟΥ ΣΧΟΛΕΙΟΥ**

Στις 7:45 και όταν τα παιδιά μπουν στις τάξεις για μάθημα, όλοι οι είσοδοι του σχολείου, εκτός από την κεντρική είσοδο, θα κλείνουν για λόγους ασφαλείας. Στο τέλος των μαθημάτων θα ανοίγουν για να αποχωρούν οι μαθητές. Κατά τη διάρκεια της μέρας μπορείτε να χρησιμοποιείτε την κεντρική είσοδο για να εισέρχεστε στο χώρο.

**4.  ΑΠΟΧΩΡΗΣΗ ΤΩΝ ΠΑΙΔΙΩΝ**

Με την ολοκλήρωση των μαθημάτων, δηλαδή μετά τις 1:05, η ευθύνη για την ασφάλεια των παιδιών  βαραίνει αποκλειστικά  τα ίδια τα παιδιά και τους γονείς. Γι’ αυτό παρακαλούμε να φροντίζετε για την *έγκαιρη παραλαβή των παιδιών από το σχολείο*. Αν κάποιο παιδί, για λόγους υγείας ή άλλους λόγους, πρέπει να απουσιάσει ή να αποχωρήσει προτού τελειώσουν τα μαθήματα, θα πρέπει να ενημερωθεί  ο υπεύθυνος δάσκαλος ή η διευθύντρια και θα πρέπει να συμπληρωθεί το σχετικό *έντυπο έκτακτης αποχώρησης* παιδιού στη γραμματεία του σχολείου από το γονέα ή το εξουσιοδοτημένο συγγενικό πρόσωπο θα παραλάβει το παιδί.

**5. ΑΝΑΜΟΝΗ ΓΟΝΙΩΝ-ΠΑΡΑΛΑΒΗ ΠΑΙΔΙΩΝ**

Παρακαλούμε θερμά να μην εισέρχεσθε στο χώρο του σχολείου πριν κτυπήσει το κουδούνι. Όταν σχολάσουν τα παιδιά παρακαλούμε να φροντίζετε για την έγκαιρη παραλαβή τους .Όταν τα περιμένετε θα ήταν καλό να μην εισέρχεστε στο κεντρικό κτίριο για να μην αποσπάται η προσοχή των παιδιών από τα μαθήματα. Μπορείτε να ασκήσετε τα παιδιά σας να εξέρχονται και να σας συναντούν έξω από το χώρο του σχολείου. Μ΄ αυτό τον τρόπο τους καλλιεργούνται πολύτιμες αρετές όπως η υπευθυνότητα και η συνέπεια.

**6. ΟΔΙΚΗ ΑΣΦΑΛΕΙΑ**

 Παρακαλούμε πολύ όπως είμαστε εξαιρετικά προσεκτικοί όσον αφορά την ασφάλεια των παιδιών τις ώρες προσέλευσης και αποχώρησης. Η κυκλοφοριακή συμφόρηση γύρω από το σχολείο εγκυμονεί τεράστιους κινδύνους γι΄αυτό χρειάζεται ιδιαίτερη προσοχή στην επιβίβαση και αποβίβαση των μαθητών.

**7.  ΚΙΝΗΤΟ ΤΗΛΕΦΩΝΟ**

Τα παιδιά απαγορεύεται να φέρνουν τηλέφωνο ή ipad στο σχολείο. Υπάρχει σταθερό τηλέφωνο στη διάθεσή τους, όταν χρειάζεται να επικοινωνήσουν μαζί σας. Εννοείται ότι αυτό ισχύει και στις εκδρομές. Δεν επιτρέπεται η μεταφορά και χρήση ηλεκτρονικών παιχνιδιών/υπολογιστών, κατά τη διάρκεια των εκδρομών. Στόχος των εκδρομών είναι να δοθεί στα παιδιά η ευκαιρία να γνωρίσουν το φυσικό, πολιτιστικό και κοινωνικό περιβάλλον του τόπου μας και, παράλληλα, να επικοινωνήσουν μεταξύ τους και με τους δασκάλους τους. Γι’ αυτό και δεν ενδείκνυται η μεταφορά και χρήση ηλεκτρονικών παιχνιδιών ή υπολογιστή με οθόνη αφής (π.χ., τύπου iPad) ακόμα και με το επιχείρημα ότι αυτός θα χρησιμοποιηθεί ως φωτογραφική μηχανή, γιατί με τα ηλεκτρονικά παιχνίδια τα παιδιά απομονώνονται, αναπτύσσοντας αντικοινωνική συμπεριφορά, ενώ παράλληλα προκαλούνται αντιζηλίες μεταξύ τους, όπως και προβλήματα ανάμεσα σε μερικά παιδιά και τους γονείς/κηδεμόνες τους, αφού η οικονομική κατάστασή τους δεν τους επιτρέπει να τους αγοράσουν ηλεκτρονικά παιχνίδια/υπολογιστές. Αν παρ’ ελπίδα αντιληφθούμε κινητό, tablet ή ipad στην κατοχή μαθητή ή μαθήτριας μας, θα πρέπει να το αναζητήσετε από τη διεύθυνση του σχολείου.

**8.  ΑΣΦΑΛΕΙΑ ΠΡΟΣΩΠΙΚΩΝ ΑΝΤΙΚΕΙΜΕΝΩΝ**

Οι μαθητές δεν ενδείκνυταινα φορούν στο σχολείο ρολόγια μεγάλης αξίας και κοσμήματα για ευνόητους λόγους. Σημειώνεται ότι, σε περίπτωση απώλειάς τους, το σχολείο δεν φέρει καμία ευθύνη. Παράλληλα, και κυρίως για λόγους ασφάλειας των ίδιων των μαθητών, συστήνεται να μη φορούν κοσμήματα ή άλλου είδους προσωπικά στολίδια (π.χ. περιδέραια, βραχιόλια), καθότι τέτοια αντικείμενα μπορεί να αποτελέσουν αιτία τραυματισμού. Επιπρόσθετα, την ημέρα που οι μαθητές έχουν Φυσική Αγωγή, να μη φορούν οποιοδήποτε κόσμημα/στολίδι ούτε καν ρολόι. Σε περίπτωση που, παρά τις συστάσεις, εκ μέρους του σχολείου, μαθητές εξακολουθούν να φορούν κοσμήματα/στολίδια/ρολόγια την ημέρα που έχουν Φυσική Αγωγή, θα πρέπει, κατά τη διάρκεια του συγκεκριμένου μαθήματος, να τα αφαιρούν και να τα παραδίδουν στο δάσκαλο ή στη γραμματεία του σχολείου, για να τους τα φυλάσσουν, μέχρι την ολοκλήρωση του μαθήματος.

**9. ΚΑΤ΄ΟΙΚΟΝ ΕΡΓΑΣΙΑ**

Τα παιδιά είναι καλό να αποκτήσουν σωστές δεξιότητες μελέτης από την αρχή της σχολικής χρονιάς. Καθημερινά θα έχουν κατ΄οίκον εργασία μικρής χρονικής διάρκειας που θα τα βοηθά να εμπεδώσουν όσα έμαθαν το πρωί στο σχολείο. Είναι πολύ χρήσιμο να ελέγχετε αν το παιδί σας έκανε τις εργασίες τους στο σπίτι. Αυτό βοηθά πολύ τα παιδιά, αφού νιώθουν το ενδιαφέρον σας, πράγμα που είναι πολύ σημαντικό για την πρόοδό τους.

**O σεβασμός στους κανονισμούς στηρίζει και ενισχύει την προσπάθεια για δημιουργία κουλτούρας βελτίωσης και ανάπτυξης του σχολείου μας και παρακαλούμε όπως στηρίξετε αυτή την προσπάθειά μας.**

Ευχόμαστε και πάλι μια καλή και δημιουργική σχολική χρονιά για τα παιδιά σας και ελπίζουμε στη θετική ανταπόκριση και συνεργασία σας. Είμαστε στη διάθεσή σας για οτιδήποτε απασχολεί το παιδί σας.

 Ευχαριστούμε για τη συνεργασία,

 η Διεύθυνση και το Προσωπικό

 του σχολείου.